Basjir steeds in SA, hoor hofOmar al-Basjir, president van Soedan Die Soedannese president Omar al-Basjir, ŉ voortvlugtende van die internasionale strafhof (ICC), is steeds in Suid-Afrika, het die hooggeregshof in Pretoria Maandag gehoor. Advokaat William Mokhari, regsverteenwoordiger van die Suid-Afrikaanse regering, het aan ŉ vol bank regters gesê mediaberigte dat Basjir reeds landuit is, het die regering “verbaas”. Die ICC het twee lasbriewe vir Basjir se inhegtenisneming uitgereik in verband met volksmoord, oorlogsmisdade en misdade teen die mense van Darfoer in Soedan. Die lasbriewe is in 2009 en 2010 uitgereik As ŉ lid van die ICC is Suid-Afrika verplig om hom in hegtenis te neem en aan die ICC te oorhandig. Die hooggeregshof is deur ŉ nie-regeringsorganisasie, die Suider-Afrikaanse Litigasiesentrum, genader wat Suid-Afrikaanse owerhede wil dwing om hul verpligtinge teenoor die ICC na te kom.